আমি পুলিশের মেয়ে বলে বাবা বরাবর একটু ভয়ে থাকত। আমাদের বলত কোথাও একা না যেতে। কখন কোন চোর ডাকাত সুযোগ নিয়ে নেয় বলা তো যায় না।–আমি কিন্তু শুনতাম না বাবার কথা। একদিন বাগাহা থানায় বেড়াতে বেড়াতে জলের গর্জন শুনে থানার পিছন দিকে দেখি এক অতি ব্যস্ত হৈ হৈ করে বয়ে যাওয়া নদী। বিশাল বিশাল গাছ নদীটাকে ঘিরে রয়েছে, দিনের বেলাও অন্ধকার। আলো থেকে সেই হঠাত আঁধার বিদ্যুৎ এর আলোর মতই চোখ ধাঁধিয়ে দিয়েছিল। পরেশনাথ পাহাড়ে উঠতে একটা ঝর্ণা দেখেছিলাম। তার জলের আওয়াজে হাজার হাজার ঘুঙুরের শব্দ। সে শব্দ আজো জোরালো হয়ে মনে বাজে।